《奉陪王少监朝请游南涧宿山寺步月二首 其二》
宋代·释德洪

单衣喜和风，诗眼爱空翠。野亭亦翛然，散坐聊倦倚。

坐久忽闻樵，见视一笑喜。那知深林外，曲折见流水。

幽光弄绀碧，春色泼秀气。去为千顷泽，堤柳相妩媚。

月光方下彻，浮空见赪尾。投砾戏惊之，扑摝沙禽起。

归途望林壑，烟霭隔山寺。便如斜川游，岁月亦相似。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。